Ainoaan käsittelyyn esitellään päiväjärjestyksen 3. asia. Antti Rinne pyytää vapautusta pankkivaltuuston jäsenyydestä. Puhemiesneuvosto puoltaa pyyntöä.
Ainoaan käsittelyyn esitellään päiväjärjestyksen 4. asia. Jutta Urpilainen pyytää vapautusta Suomen Pankin tilintarkastajien jäsenyydestä. Puhemiesneuvosto puoltaa pyyntöä.
Päiväjärjestyksen 5. asiana on ulkoasiainvaliokunnan täydennysvaali. Totean, että vaali on yksimielinen.
Päiväjärjestyksen 6. asiana on kansliatoimikunnan täydennysvaali. Totean, että vaali on yksimielinen.
Yhden käsittelyn asiana esitellään päiväjärjestyksen 7. asia. Käsittelyn pohjana on perustuslakivaliokunnan mietintö PeVM 1/2015 vp. Lakiehdotus voidaan nyt hyväksyä asiasisällöltään muuttamattomana päätöksellä, jota on kannattanut vähintään kaksi kolmasosaa annetuista äänistä, tai hylätä. Valiokunta ehdottaa, että lakiehdotus hyväksytään muuttamattomana.
Rouva puhemies! Tämä Ahvenanmaan itsehallintolain 30 §:ään tehtäväksi ehdotettu muutos tarkoittaa, että Ahvenanmaan maakunnan hallitus huolehtisi Ahvenanmaalla myös sellaisista tehtävistä, jotka ihmisten ja kotieläinten tarttuvien tautien torjuntaa koskevan valtakunnan lainsäädännön mukaan kuuluvat kunnille. Kyse on sinänsä perustuslain muutoksesta, mutta teknisestä muutoksesta, joka on välttämätön. Ahvenanmaalla kunnissa ei enää ole kunnanlääkäreitä tai kunnanlääkärin virkoja, ja sen vuoksi Ahvenanmaalla lähinnä maakunnan terveydenhuolto- ja eläinlääkintäviranomaisten tulisi saada huolehtia näistä kunnan viranhaltijoille valtakunnan lainsäädännön nojalla kuuluvista tartuntatautitehtävistä. Ehdotus ei aiheuttaisi lisäkustannuksia valtiolle tai Ahvenanmaan maakunnalle, eikä sillä ole muita hallinnollisia vaikutuksia. Ahvenanmaan itsehallintolain mukaan lakia voidaan muuttaa vain eduskunnan ja maakuntapäivien yhtäpitävin päätöksin. Eduskunnassa päätös on tehtävä perustuslain säätämisjärjestyksessä. Eduskunta on 10.12.2014 hyväksynyt lakiehdotuksen jätettäväksi lepäämään ensimmäisiin eduskuntavaalien jälkeisiin valtiopäiviin, ja Ahvenanmaan maakuntapäivät on ilmoittanut hyväksyvänsä ehdotuksen.
Edustaja Lapintie, odotatteko hetken.
[[Edustajat, pyydän siirtymään istuntosalin ulkopuolelle käymään keskustelut.]] Kiitos, rouva puhemies, mutta minulla on enää yksi lause. — Perustuslakivaliokunta esittää tätä hyväksyttäväksi.
Värderade fru talman! Denna ändring av Ålands självstyrelselag är precis som ledamot Lapintie sade en teknisk ändring av självstyrelselagen som lämnades vilande över nyval. Ändringen är av helt teknisk natur och syftar till att säkra att de uppgifter, som enligt lagstiftningen om bekämpande av smittsamma sjukdomar hos människor och husdjur ska skötas av kommunerna på Åland, kan skötas av landskapsregeringen eller av någon annan myndighet som anges i landskapslag.
Ensimmäiseen käsittelyyn esitellään päiväjärjestyksen 8. asia. Käsittelyn pohjana on liikenne- ja viestintävaliokunnan mietintö LiVM 3/2015 vp. Nyt päätetään lakiehdotuksen sisällöstä.
Pöydällepanoa varten esitellään päiväjärjestyksen 9. asia. Puhemiesneuvosto ehdottaa, että mietintö pannaan pöydälle 29.6.2015 pidettävään täysistuntoon. Puhemiesneuvosto ehdottaa, että toista lisätalousarviota koskevan ehdotuksen ainoassa käsittelyssä noudatetaan seuraavaa menettelytapaa: Edustajan, joka aikoo ehdottaa muutoksia valtiovarainvaliokunnan mietintöön, on jätettävä muutosehdotuksensa keskuskansliaan. Muutosehdotukset on jätettävä keskuskansliaan viimeistään maanantaina 29.6.2015 kello 11. Asian käsittely alkaa yleiskeskustelulla, jossa on nopeatahtinen osuus, jolloin etukäteen varatut puheenvuorot saavat kestää enintään 5 minuuttia. Yksityiskohtaisessa käsittelyssä tehdään ensin kaikki muutosehdotukset ja sitten niistä äänestetään. Siltä osin kuin lisätalousarvioehdotukseen ei ole ehdotettu muutoksia, se katsotaan hyväksytyksi valtiovarainvaliokunnan mietinnön mukaisena